7-а танкова дивизия е сформирана през октомври 1939 г. на базата на 2-ра лека дивизия. През 1940 г. участва в битката за Франция и под командването на генерал-майор Ервин Ромел играе важна роля в кампанията. През февруари 1941 г. се завръща в Германия за почивка и възстановяване. През юли 1941 г. участва в нападението срещу Съветския съюз, като част от група армии „Център“. Участва в боевете до юли 1942 г., след което се завръща във Франция като част от окупационните формации във Вишиска Франция. През декември 1942 г. дивизията се завръща на Източния фронт и участва в боевете при Харков, в южната част на фронта, а след това и в боевете при Курск. През август 1944 г. е прехвърлена на север край Балтийско море. До края на годината участва в боевете в Курландия, Мемел, след което се изтегля в Прусия. През май 1945 г. се предава на британските войски при Шверин, Германия.